Tydens dié onderhoud het Obama sy steun aan ‘huwelike’ tussen lede van dieselfde geslag toegesê. Hierdie aankondiging, geensins ’n verrassing nie, het hom die eerste VSA-president in die geskiedenis gemaak om hierdie namaaksel van die huwelik te steun. Met dié aankondiging het hy dan ook die samelewing se blywendste instelling ’n vernie-tigende hou toegedien. Die leier van die vrye wêreld het verder ook die magtigste aktivis vir die sosiale wettiging van seksuele perversie en moord op onskuldige ongeborenes geword.
Hy het toe gestaan vir president en het by daardie geleentheid ’n gehoor van evangeliese Christene toegespreek. Nou meen hy dat sy siening oor die huwelik ‘ge-evolueer’ het. Ontleders was egter nie verras oor dié ommekeer in standpunt nie omdat hy ’n baie sterk pro-homoseksuele inslag het. Die tydsberekening van sy aankondiging is ook ’n duidelike politieke skuif.
Die liberale media het onmiddellik na snelrat oorgeskakel. Robin Roberts, die ABC-verslaggewer wat die aanvanklike onderhoud met Obama gedoen het, het die volgende dag oor die ‘thrills and chills’ wat sy tydens dié stelling ervaar het, gepraat. Die liberale Washington Post het op die koop toe ’n bytende voorbladartikel gepubliseer waarin die Republikeins-genomineerde kandidaat, Mitt Romney, ’n homoseksuele klasmaat ongeveer 47 jaar gelede sou afgeknou het’. Die tydsberekening van laasgenoemde artikel was uitstekend sodat dit kon saamval met Obama se oënskynlik toevallige aankondiging.
Die VSA het eens die wêreld met sy sterk Bybelse oortuigings beïnvloed en het ook duisende sendelinge na die mees verafgeleë en onherbergsame plekke van die wêreld gestuur om die Evangelie van Jesus Christus te verkondig. Vandag egter, steun Christene ’n leier wat die Bybel blatant verdraai, die gesag van die Skrif verwerp en hom voortdurend bo die God van die Bybel verhef.
Obama se huigelagtige Christenskap en Bybelse regverdiging van homoseksua-liteit het op ’n grootskaalse steun vir die alternatiewe huwelik uitgeloop. In ’n onlangse opname het 51% van die Amerika-ners aangedui dat hulle hierdie ‘huwelik’ steun met slegs ’n minderheid wat daarteen gekant was. Dit wil dus voorkom asof die Bybel nie meer die uiteindelike gesag oor huwelik- en gesinsake en seksualiteit is nie. Die wêreldbeskouing van die meeste Christene word deesdae deur die ideologie van die media en die heersende politieke bestel gevorm. Die Bybel word nie meer as die gesag van God aanvaar nie. Gewilde openbare figure soos Barack Obama, Desmond Tutu en ander se persoonlike sienings oor moraliteit word hoër as die Bybel geag.
Obama kon egter nie sy standpunte verkondig het sonder die hulp van die Christelike Kerk nie. Obama se onbybelse boodskap is uiteindelik aanvaar omdat hy die steun van so baie Christen-leiers het wat ras, politieke wenslikheid en media-sterrekrag belangriker as die gesag van die Skrif beskou.
Die Kerk in Suid-Afrika kan hieruit leer hoe die gemeenskap verval wanneer die Kerk swyg en media- indoktrinasie en politieke affiliasie die waardes van die kultuur domineer. Die VSA is vinnig besig om ’n heidense nasie te word. Net die Kerk van Jesus Christus kan hierdie tendens stuit deur die nasie tot sondebelydenis op te roep en terug te keer na die gesag van God se Woord. Hiervoor is ’n grootskaalse herlewing broodnodig!